b'\n_START_ARTICLE_\nComuna Jilavele, Ialomi\xc8\x9ba\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen partea nord-vestic\xc4\x83 a jude\xc8\x9bului, la limita cu jude\xc8\x9bele Prahova \xc8\x99i Buz\xc4\x83u, pe malurile b\xc4\x83l\xc8\x9bilor formate de r\xc3\xa2ul S\xc4\x83rata. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN1D, care leag\xc4\x83 Urziceniul de Ploie\xc8\x99ti. La Jilavele, din aceast\xc4\x83 \xc8\x99osea se ramific\xc4\x83 \xc8\x99oseaua jude\xc8\x9bean\xc4\x83 DJ101, care duce spre vest la Ad\xc3\xa2ncata, Dridu, Fierbin\xc8\x9bi-T\xc3\xa2rg, apoi \xc3\xaen jude\xc8\x9bul Ilfov la Gr\xc4\x83di\xc8\x99tea, Moara Vl\xc4\x83siei, Balote\xc8\x99ti (unde se intersecteaz\xc4\x83 cu DN1), Corbeanca \xc8\x99i Buftea (unde se termin\xc4\x83 \xc3\xaen DN1A)._NEWLINE_Prin comun\xc4\x83 trece calea ferat\xc4\x83 Ploie\xc8\x99ti-Urziceni, pe care este deservit\xc4\x83 de sta\xc8\x9bia Ialomi\xc8\x9ba.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Jilavele se ridic\xc4\x83 la 3.538 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.791\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (93,7%), cu o minoritate de romi (2,15%). Pentru 4,1% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,79%). Pentru 4,13% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa C\xc3\xa2mpul a jude\xc8\x9bului Ialomi\xc8\x9ba \xc8\x99i avea aceea\xc8\x99i componen\xc8\x9b\xc4\x83 ca \xc8\x99i ast\xc4\x83zi, popula\xc8\x9bia fiind de 2694 locuitori. \xc3\x8en comun\xc4\x83 func\xc8\x9bionau dou\xc4\x83 biserici \xc8\x99i dou\xc4\x83 \xc8\x99coli\xc2\xa0\xe2\x80\x94 una de b\xc4\x83ie\xc8\x9bi \xc8\x99i una de fete, av\xc3\xa2nd \xc3\xaen total 63 de elevi. \xc3\x8en 1925, Anuarul Socec o consemneaz\xc4\x83 \xc3\xaen plasa Urziceni a aceluia\xc8\x99i jude\xc8\x9b, av\xc3\xa2nd 3039 de locuitori._NEWLINE_\xc3\x8en 1950, comuna a trecut \xc3\xaen administrarea raionului Urziceni din regiunea Ialomi\xc8\x9ba, apoi (dup\xc4\x83 1952) din regiunea Ploie\xc8\x99ti \xc8\x99i (dup\xc4\x83 1956) din regiunea Bucure\xc8\x99ti. \xc3\x8en 1968, ea a fost transferat\xc4\x83 la jude\xc8\x9bul Ilfov. \xc3\x8en 1981, o reorganizare administrativ\xc4\x83 regional\xc4\x83 a dus la transferarea comunei \xc3\xaenapoi la jude\xc8\x9bul Ialomi\xc8\x9ba.\n_START_SECTION_\nMonumente istorice\n_START_PARAGRAPH_\n\xc3\x8en comuna Jilavele se afl\xc4\x83 patru monumente istorice de interes na\xc8\x9bional. Trei sunt monumente de arhitectur\xc4\x83\xc2\xa0\xe2\x80\x94 pivni\xc8\x9ba conacului B\xc3\xa2zu Cantacuzino (secolul al XVIII-lea) din Jilavele, biserica \xe2\x80\x9eSfin\xc8\x9bii Trei Ierarhi\xe2\x80\x9d din Sl\xc4\x83tioarele (1820), \xc8\x99i biserica \xe2\x80\x9eSf\xc3\xa2ntul Ioan Botez\xc4\x83torul\xe2\x80\x9d din Jilavele (ridicat\xc4\x83 \xc3\xaen 1697, apoi ref\xc4\x83cut\xc4\x83 \xc3\xaen 1844 \xc8\x99i 1915). Aceasta din urm\xc4\x83 are \xc3\xaen curtea ei trei cruci de piatr\xc4\x83 din secolele al XVIII-lea\xe2\x80\x93al XIX-lea, care constituie al patrulea monument istoric de interes na\xc8\x9bional, clasificat ca monument memorial sau funerar._NEWLINE_\xc3\x8en rest, \xc3\xaen comun\xc4\x83 se mai afl\xc4\x83 dou\xc4\x83 obiective incluse \xc3\xaen lista monumentelor istorice din jude\xc8\x9bul Ialomi\xc8\x9ba ca monumente de interes local, ambele clasificate ca monumente de arhitectur\xc4\x83\xc2\xa0\xe2\x80\x94 curtea B\xc3\xa2zu Cantacuzino (mijlocul secolului al XIX-lea), cu conacul \xc8\x99i anexele; \xc8\x99i crama fostului conac Herescu, ambele aflate l\xc3\xa2ng\xc4\x83 balta Jilavele, \xc3\xaen satul Jilavele.'